তথ্যবিবরণী                                                                                                 নম্বর : ৪০২৭

**পররাষ্ট্রমন্ত্রীর সাথে লর্ড জেরেমি পারভিসের সাক্ষাৎ**

ঢাকা, ১৯ চৈত্র (২ এপ্রিল):

পররাষ্ট্রমন্ত্রী ড. হাছান মাহ্‌মুদের সঙ্গে আজ ঢাকায় সেগুনবাগিচায় পররাষ্ট্র মন্ত্রণালয়ে তাঁর অফিসকক্ষে যুক্তরাজ্যের লিবারেল ডেমোক্রেট পার্টির পররাষ্ট্র বিষয়ক মুখপাত্র (লর্ডস স্পোকসপার্সন) লর্ড জেরেমি পারভিস (Jeremy Purvis) বৈঠক করেন।

বৈঠক প্রসঙ্গে মন্ত্রী সাংবাদিকদের জানান, বাংলাদেশের উন্নয়ন প্রক্রিয়ায় অব্যাহত সহযোগিতা এবং রোহিঙ্গা সমস্যা মোকাবিলায় যুক্তরাজ্যের ভূমিকার জন্য লর্ড জেরেমিকে ধন্যবাদ জানিয়েছি এবং তাদের লর্ডসভা বাংলাদেশের সাথে সম্পর্কোন্নয়নে ভূমিকা রাখার বিষয়সহ পারস্পরিক স্বার্থসংশ্লিষ্ট নানা ক্ষেত্র নিয়ে আলোচনা হয়েছে।

#

আকরাম/শফি/রফিকুল/সেলিম/২০২৪/২০২০ ঘণ্টা

তথ্যবিবরণী                                                                                                 নম্বর : ৪০২৬

**নিজেদের আমলের দুর্নীতি ঢাকতেই বিএনপির এতো কথা**

 **-- পররাষ্ট্রমন্ত্রী**

ঢাকা, ১৯ চৈত্র (২ এপ্রিল):

পররাষ্ট্রমন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বিএনপির ভারপ্রাপ্ত চেয়ারম্যানের দুর্নীতি ও মানি-লন্ডারিংয়ের বিরুদ্ধে যুক্তরাষ্ট্রের এফবিআই পর্যন্ত এসে সাক্ষ্য দিয়ে গেছে আর তার ছোট ভাই অর্থাৎ বেগম খালেদা জিয়ার দ্বিতীয় পুত্র কোকোর পাচার করা টাকা সিঙ্গাপুর থেকে উদ্ধার করে আনা হয়েছে। শুধু তাই নয়, তারা ক্ষমতায় থাকতে পরপর পাঁচবার দেশ বিশ্বে দুর্নীতিতে চ্যাম্পিয়ন হয়েছে-এসব ঢাকতেই তাদের এতো কথা।

আজ ঢাকায় সেগুনবাগিচায় পররাষ্ট্র মন্ত্রণালয়ে সাংবাদিকদের সাথে মতবিনিময়কালে বিএনপি’র অভিযোগের বিষয়ে সাংবাদিকদের প্রশ্নের জবাবে মন্ত্রী এ কথা জানান।

আর বিএনপির নেতাদের মধ্যে কথা বলার প্রতিযোগিতাও আছে মন্তব্য করে মন্ত্রী বলেন, ‘তাদের মির্জা ফখরুল সাহেব, রিজভী সাহেব আবার মঈন খান সাহেবের মধ্যে কথা বলার প্রতিযোগিতাও এ সব অবাস্তব কথা বলার আরেক কারণ।

#

আকরাম/শফি/রফিকুল/সেলিম/২০২৪/১৯৫০ ঘণ্টা

তথ্যবিবরণী                                                                                                  নম্বর : ৪০২৫

**সর্বদা সত্য কথা বলা ও খারাপকে না বলতে হবে**

 **---মহিলা ও শিশু বিষয়ক প্রতিমন্ত্রী**

ঢাকা, ১৯ চৈত্র, (২ এপ্রিল) :

মহিলা ও শিশু বিষয়ক প্রতিমন্ত্রী সিমিন হোসেন (রিমি) শিশুদের উদ্দেশ্যে বলেছেন, সর্বদা সত্য কথা বলা ও খারাপকে না বলতে হবে।

আজ বাংলাদেশ শিশু একাডেমি প্রাঙ্গণে শিশু একাডেমি কর্তৃক আয়োজিত শিশু বিকাশ কেন্দ্র ও পথশিশু পুনর্বাসন কেন্দ্রের শিশুদের মধ্যে ঈদ উপহার বিতরণ ও ইফতার মাহফিলে প্রধান অতিথির বক্তব্যকালে প্রতিমন্ত্রী একথা বলেন।

শিশুদের উদ্দেশ্যে প্রতিমন্ত্রী বলেন, তোমরা খারাপ কাজ থেকে দূরে থাকবে এবং পরের কিছু দেখে লোভ-লালসা করবে না। এ সময় প্রতিমন্ত্রী সকলের মাঝে ভালোবাসা ছড়িয়ে দেওয়ার আহ্বান জানান।

#

আলম/শফি/রফিকুল/আব্বাস/২০২৪/২১৩৮ ঘণ্টা

তথ্যবিবরণী                                                                                                 নম্বর : ৪০২৪

**পররাষ্ট্র মন্ত্রণালয়ের কর্মচারীদের চিকিৎসা ও শিক্ষা অনুদান প্রদান**

ঢাকা, ১৯ চৈত্র (২ এপ্রিল):

পররাষ্ট্র মন্ত্রণালয়ের চতুর্থ শ্রেণির কর্মচারীদেরকে চিকিৎসা ও শিক্ষা অনুদান করেছে কর্মকর্তাদের সহধর্মিণীদের সংগঠন ফরেন অফিস স্পাউসেস এসোসিয়েশন (ফোসা)।

আজ ঢাকার সেগুনবাগিচায় মন্ত্রণালয়ের মিলনায়তনে সংগঠনের প্রধান পৃষ্ঠপোষক পররাষ্ট্রমন্ত্রীর সহধর্মিণী নূরান ফাতেমা ২০০ কর্মচারীর মধ্যে এ অনুদান বিতরণ করেন।

ফোসা সভাপতি পররাষ্ট্র সচিবের সহধর্মিণী ফাহমিদা জাবীনের সভাপতিত্বে অনুষ্ঠানে নূরান ফাতেমা ফোসার এ উদ্যোগের প্রশংসা করেন এবং ভবিষ্যতেও এ সহযোগিতা যাতে বহাল থাকে সে লক্ষ্যে তৎপরতার ওপর গুরুত্ব আরোপ করেন।

অনুষ্ঠানে শুভেচ্ছা উপস্থিতিকালে পররাষ্ট্রমন্ত্রী ড. হাছান মাহ্‌মুদ এ মঙ্গলময় কর্মকাণ্ডের জন্য ফরেন অফিস স্পাউসেস এসোসিয়েশনকে ধন্যবাদ ও উৎসাহ প্রদান করেন।

#

আকরাম/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                            নম্বর : ৪০২৩

**জনগণের কল্যাণে সবাইকে একসাথে কাজ করতে হবে**

 **---কৃষিমন্ত্রী**

শ্রীমঙ্গল, ১৯ চৈত্র, (২ এপ্রিল) :

কৃষিমন্ত্রী ড. মোঃ আব্দুস শহীদ বলেছেন, জনগণের কল্যাণে সবাইকে একসাথে কাজ করতে হবে। চেয়ারম্যান, মেম্বার, এমপিসহ সকল জনপ্রতিনিধি, সরকারি কর্মকর্তা ও দলের নেতাকর্মীসহ সবাইকে জনগণের কল্যাণে ও জনগণের স্বার্থ রক্ষায় কাজ করতে হবে।

আজ মৌলভীবাজারের শ্রীমঙ্গল উপজেলার শ্রীমঙ্গল ইউনিয়ন পরিষদ প্রাঙ্গণে ঈদ উপলক্ষ্যে প্রধানমন্ত্রীর পক্ষ থেকে গরিব, অসহায় ও দুস্থদের মাঝে ভিজিএফের চাল বিতরণ অনুষ্ঠানে এসব কথা বলেন মন্ত্রী।

মন্ত্রী বলেন, আমাদের লক্ষ্য হল প্রধানমন্ত্রী শেখ হাসিনার নেতৃত্বে দেশটিকে আরো সমৃদ্ধ করা, দেশের অর্থনীতিকে আরো শক্তিশালী করা। সেজন্য, আমাদের সবাইকে একসাথে কাজ করতে হবে। তিনি বলেন, দেশের মানুষের খাদ্য নিরাপত্তা বজায় রাখা বর্তমান সরকারের সর্বোচ্চ অগ্রাধিকার। এজন্য উৎপাদন আরো বৃদ্ধির জন্য কাজ করা হচ্ছে।

অনুষ্ঠানে মানবিক সহায়তা কর্মসূচির আওতায় শ্রীমঙ্গল ইউনিয়নে ৩ হাজার ৩০০ উপকারভোগী পরিবারের মধ্যে প্রধানমন্ত্রী শেখ হাসিনার উপহার ভিজিএফের চাল বিতরণ করা হয়। প্রতি পরিবারকে বিনামূল্যে ১০ কেজি চাল দেয়া হয়।

শ্রীমঙ্গল ইউনিয়ন পরিষদের চেয়ারম্যান মোঃ দুধু মিয়ার সভাপতিত্বে শ্রীমঙ্গল উপজেলা পরিষদের চেয়ারম্যান ভানু লাল রায়, উপজেলা নির্বাহী অফিসার মোঃ আবু তালেব প্রমুখ অনুষ্ঠানে বক্তব্য রাখেন।

পরে মন্ত্রী শ্রীমঙ্গলের রাজঘাট ইউনিয়ন পরিষদ প্রাঙ্গণে ঈদ উপলক্ষ্যে গরিব, অসহায় ও দুস্থদের মাঝে ভিজিএফের চাল বিতরণ করেন। এ সময় শ্রীমঙ্গল উপজেলা পরিষদের চেয়ারম্যান ভানু লাল রায়, উপজেলা নির্বাহী অফিসার মোঃ আবু তালেব, রাজঘাট ইউনিয়ন পরিষদের চেয়ারম্যান উপস্থিত ছিলেন।

#

কামরুল/শফি/রফিকুল/আব্বাস/২০২৪/১৭৫৩ ঘণ্টা

তথ্যবিবরণী                                                                                                 নম্বর : ৪০২২

**এস্তোনিয়া হবে বাংলাদেশের আইটি পণ্য রপ্তানির পরবর্তী গন্তব্য**

 **-- তথ্যপ্রযুক্তি প্রতিমন্ত্রী**

ঢাকা, ১৯ চৈত্র (২ এপ্রিল):

ডাক টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক বলেছেন, এস্তোনিয়া হবে বাংলাদেশের আইটি পণ্য রপ্তানির পরবর্তী গন্ত‌ব্য।

 এস্তোনিয়ার পররাষ্ট্র মন্ত্রণালয়ের এশিয়া এবং প্রশান্ত মহাসাগর বিভাগের প্রধান ক্রিস্টি কারেলশন (Kristi Karelsohn) এর নেতৃত্বে ৪ সদস্যের একটি প্রতিনিধিদল ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলকের সাথে আজ বাংলাদেশ সচিবালয়ে তার দপ্তরে সাক্ষাৎ করে। সাক্ষাৎকালে বাংলাদেশ থেকে আইটি পণ্য আমদানি এবং তাঁদের উৎপাদিত স্মার্ট প্রযুক্তি পণ্য বাংলাদেশে রপ্তানির করার আগ্রহ ব্যক্ত করেছে।

 সাক্ষাৎকালে তাঁরা পারস্পরিক স্বার্থসংশ্লিষ্ট বিভিন্ন বিষয়াদি, বিশেষ করে বাংলাদেশ ও এস্তোনিয়ার মধ্যে টেলিযোগাযোগ ও তথ্যযোগাযোগ প্রযুক্তির অগ্রগতির বিভিন্ন বিষয় নিয়ে মতবিনিময় করেন। পলক বাংলাদেশ ও এস্তোনিয়ার মধ্যে বিদ্যমান চমৎকার বন্ধুপ্রতিম সম্পর্কের কথা উল্লেখ করে বলেন, এস্তোনিয়া এবং বাংলাদেশের মধ্যে ঐতিহাসিকভাবে অনেক মিল রয়েছে। তিনি বাংলাদেশের তথ্যপ্রযুক্তির বিকাশে সরকার গৃহীত বিভিন্ন কর্মসূচি তুলে ধরে বলেন, ১৯৯৬ থেকে ২০০১ সালে বাংলাদেশে মূলত ডিজিটাল বাংলাদেশ বিনির্মাণের ভিত্তিপ্রস্তর স্থাপিত হয়। ২০০৯ সাল থেকে গত ১৫ বছরে এ খাতে অভাবনীয় অগ্রগতি অর্জিত হয়েছে। প্রতিমন্ত্রী বলেন, সরকারের বিনিয়োগবান্ধব নীতির ফলে বাংলাদেশে বিনিয়োগ অত্যন্ত লাভজনক। তিনি আগামী দিনগুলোতে বাংলাদেশ ও এস্তোনিয়ার মধ্যকার বন্ধুপ্রতিম সম্পর্ক আরো সুদৃঢ় হবে বলে আশাবাদ ব্যক্ত করেন।

 এস্তোনিয়া প্রতিনিধিদলের প্রধান সেদেশের তথ্যপ্রযুক্তির অগ্রগতির বিভিন্ন দিক ডাক, টেলিযোগাযোগ ও তথ‌্যপ্রযুক্তি প্রতিমন্ত্রী জুনাইদ আহমেদ পলককে অবহিত করে বলেন, সাইবার নিরাপত্তাসহ স্মার্ট অবকাঠামো উন্নয়নে এস্তোনিয়া কাজ করছে। তিনি স্মার্ট বাংলাদেশ বিনির্মাণে বাংলাদেশের অগ্রগতির প্রশংসা করেন। বাংলাদেশে এখাতে অগ্রগতির অভিজ্ঞতা অন্যদের অনুপ্রাণিত করবে বলে উল্লেখ করেন।

প্রতিনিধিদলের অপর সদস‌্যরা হলেন ভারতে এস্তোনিয়ার রাষ্ট্রদূত মার্জি লুপ, বাংলাদেশে এস্তোনিয়ার অনারারি কনস্যুল সৈয়দ ফরহাদ আহমেদ এবং নয়দিল্লীতে এস্তোনিয়া দূতাবাসের ডিসিএম মারগুস সলসন।

#

শেফায়েত/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০২১

**সঙ্গত কারণ ছাড়া প্রকল্প বাস্তবায়ন দেরি হলে সংশ্লিষ্ট কর্মকর্তাগণ দায়ী থাকবে**

 **-- রেলপথ মন্ত্রী**

ঢাকা, ১৯ চৈত্র (২ এপ্রিল):

রেলপথ মন্ত্রী মোঃ জিল্লুল হাকিম বলেছেন, সঙ্গত কারণ ছাড়া প্রকল্প বাস্তবায়ন দেরি হলে সংশ্লিষ্ট কর্মকর্তারা ব্যক্তিগতভাবে দায়ী থাকবেন, কারণ প্রকল্পের কাজ বাস্তবায়ন ধীরগতির কারণে রেলকে কোটি কোটি টাকা খেসারত দিতে হয়।

আজ রাজধানীর রেলভবনে বাংলাদেশ রেলওয়ে কর্তৃক বাস্তবায়নাধীন ২০২৩-২৪ অর্থবছরের আরএডিপিভুক্ত বিনিয়োগ প্রকল্পসমূহ বাস্তবায়ন ও অগ্রগতি পর্যালোচনা সভায় প্রকল্প সংশ্লিষ্ট কর্মকর্তাদের মন্ত্রী এসব কথা বলেন।

মন্ত্রী বলেন, প্রকল্প গ্রহণ করার পরে প্রকল্পের কাজ শুরু করতে মাসের পর মাস সময় লাগলে নির্ধারিত সময়ের মধ্যে প্রকল্প কাজ শেষ হবে না। নির্ধারিত সময়ের মধ্যে প্রকল্পের কাজ শেষ না হলে প্রকল্পের কাজ ধীরগতির কারণে খেসারত দিতে হয়। সঙ্গত কারণ ছাড়া খেসারত দেওয়া যাবে না এবং সেটা মেনে নেওয়া হবে না।

জিল্লুল হাকিম বলেন, বাংলাদেশ রেলওয়ে লোকসানের প্রতিষ্ঠান হিসেবে চলতে পারে না। এই প্রতিষ্ঠানকে লাভজনক প্রতিষ্ঠানে পরিণত করতে হবে। সকলে মিলে চেষ্টা করলে, মনোযোগ সহকারে কাজ করলে রেলের লোকসান হবে না। জাপান ও ইউরোপের দেশগুলোতে এমনকি ভারতেও রেল এখন লাভজনক প্রতিষ্ঠানে পরিণত হয়েছে, তারা পারলে আমরা কেন পারব না। রেলপথ মন্ত্রণালয় ও বাংলাদেশ রেলওয়ের কর্মকর্তা-কর্মচারীগণকে নিজের মনে করে রেলের উন্নয়নের জন্য কাজ করার আহ্বান জানান তিনি।

এর আগে মন্ত্রীর সাথে এশীয় উন্নয়ন ব্যাংক (এডিবি) এর ভাইস প্রেসিডেন্ট ফাতিমা ইয়াসমিন সাক্ষাৎ করেন। সাক্ষাৎকালে এডিবি’র অর্থায়নে চলমান প্রকল্পের অগ্রগতি এবং নতুন প্রকল্পে আর্থিক সহযোগিতার বিষয়ে আলোচনা করেন।

#

সিরাজ/শফি/রফিকুল/সেলিম/২০২৪/১৯৫০ ঘণ্টা

তথ্যবিবরণী                                                                                                 নম্বর : ৪০২০

**ফেরত যাবে মিয়ানমারের ১৮০ সেনা, ফিরবে ১৭০ বাংলাদেশি**

 **-- পররাষ্ট্রমন্ত্রী**

ঢাকা, ১৯ চৈত্র (২ এপ্রিল):

বাংলাদেশে প্রবেশ করে আশ্রয় নেওয়া মিয়ানমারের ১৮০ জন সীমান্তরক্ষী ও সেনাসদস্যকে ফেরত পাঠানোর পাশাপাশি মিয়ানমারে আটকা পড়া ১৭০ জন বাংলাদেশিকে দেশে আনার ব্যবস্থা নেওয়া হচ্ছে জানিয়েছেন পররাষ্ট্রমন্ত্রী ড. হাছান মাহ্‌মুদ।

আজ ঢাকার সেগুনবাগিচায় পররাষ্ট্র মন্ত্রণালয়ে সাংবাদিকদের সাথে মতবিনিময়কালে মন্ত্রী এ কথা জানান।

মন্ত্রী বলেন, মিয়ানমারের ১৭৭ জন বর্ডার গার্ড পুলিশ (বিজিপি) সদস্য ও পরবর্তীতে তাদের তিনজন সেনাসদস্য বাংলাদেশে আশ্রয় নিয়েছে। আমাদের সাথে আলোচনায় মিয়ানমার সরকার তাদের ফেরত নিতে সম্মত হয়েছে। এ সপ্তাহেই তাদের নৌপথে ফেরত পাঠানোর কথা থাকলেও সমুদ্র অনুকূলে না থাকায় আগামী সপ্তাহে বা সমুদ্র শান্ত হলে সহসাই তাদের পাঠানো হবে।

পাশাপাশি মিয়ানমারে নানাভাবে আটক ১৭০ জন বাংলাদেশিকে দেশে ফিরিয়ে আনার প্রস্তাবে তারা ইতিবাচক সাড়া দিয়েছে, জানান ড. হাছান।

রোহিঙ্গা সংকট মোকাবিলায় ১৩ মার্চ জেনেভায় অনুষ্ঠিত জয়েন্ট রেসপন্স প্ল্যান (জেআরপি) সভায় আন্তর্জাতিক পর্যায়ে কেমন সাড়া মিলছে-এ প্রশ্নে পররাষ্ট্রমন্ত্রী বলেন, সুইজারল্যান্ডে জেআরপি সভায় আমাদের পররাষ্ট্র সচিব এবং প্রধানমন্ত্রীর মুখ্য সচিব যোগ দিয়েছেন এবং আমাদের প্রস্তাবিত অর্থ ও সহযোগিতায় গত বছরের তুলনায় ভালো সাড়া মিলছে।

#

আকরাম/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০১৯

**সরকার অনুমোদিত দেশি-বিদেশি টিভি চ্যানেলের ফিড কেবলমাত্র**

**বৈধ ক্যাবল ও ডিটিএইচ অপারেটররা গ্রাহকের কাছে পৌঁছাতে পারবে**

 **-- তথ্য ও সম্প্রচার প্রতিমন্ত্রী**

ঢাকা, ১৯ চৈত্র (২ এপ্রিল):

সরকার অনুমোদিত দেশি ও বিদেশি টেলিভিশন চ্যানেলের ফিড কেবলমাত্র বৈধ ক্যাবল ও ডিটিএইচ অপারেটররা গ্রাহকের কাছে পৌঁছাতে পারবে বলে জানিয়েছেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

আজ সচিবালয়ে তথ্য ও সম্প্রচার মন্ত্রণালয়ের সভা কক্ষে ডাক, টেলিযোগাযোগ ও তথ্যপ্রযুক্তি মন্ত্রণালয়ের সাথে দেশি-বিদেশি টেলিভিশন চ্যানেলের অবৈধ সম্প্রচার বন্ধে আইনগত ব্যবস্থা গ্রহণ সংক্রান্ত এক সভা শেষে প্রতিমন্ত্রী এ কথা জানান।

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক, তথ্য ও সম্প্রচার মন্ত্রণালয়ের সচিব মো. হুমায়ুন কবীর খোন্দকার, বাংলাদেশ টেলিযোগাযোগ নিয়ন্ত্রণ কমিশনের চেয়ারম্যান মোঃ মহিউদ্দিন আহমেদ, তথ্য ও সম্প্রচার মন্ত্রণালয় এবং ডাক, টেলিযোগাযোগ ও তথ্যপ্রযুক্তি মন্ত্রণালয়ের কর্মকর্তাগণ সভায় উপস্থিত ছিলেন।

এ বিষয়ে তথ্য ও সম্প্রচার প্রতিমন্ত্রী বলেন, সরকার অনুমোদিত দেশি ও বিদেশি টিভি চ্যানেলের ফিড কেবলমাত্র বৈধ ক্যাবল ও ডিটিএইচ অপারেটররা গ্রাহকের কাছে পৌঁছাতে পারবে। তাদের বাইরে অন্য কেউ এ কাজ করলে তা বেআইনি ও অবৈধ। এ বেআইনি কাজ বন্ধে সরকার আইনগত ব্যবস্থা নেবে। এ বেআইনি কাজের কারণে সরকার রাজস্ব হারায় এবং বিভিন্নভাবে বিদেশে অর্থ পাচার হয়। একইসাথে দেশের নিরাপত্তা বিঘ্নিত হওয়ার সুযোগ তৈরি হয়।

এ সময় তিনি আরো বলেন, বিদেশি চ্যানেলের অবৈধ সম্প্রচারের মাধ্যমে তথ্য ও সম্প্রচার মন্ত্রণালয় থেকে বিদেশি চ্যানেলে বিজ্ঞাপন প্রচার বন্ধে যে ক্লিনফিডের ব্যবস্থা করা হয়েছে তা বাস্তবায়ন ব্যাহত হয়। বাংলাদেশের জনগণের স্বার্থে এ সংক্রান্ত আইনের বাস্তবায়ন করা হবে। যারা অবৈধ সেট টপ বক্সের মাধ্যমে অবৈধভাবে চ্যানেলগুলো দেখাচ্ছে, ক্লিনফিডের ব্যবস্থা না করে ইচ্ছেমতো বিজ্ঞাপনসহ চ্যানেল দেখাচ্ছে, তাদের কারণে বাংলাদেশের সরকার ও জনগণ ক্ষতিগ্রস্ত হচ্ছে। এক্ষেত্রে সরকার ডাক, টেলিযোগাযোগ ও তথ্যপ্রযুক্তি মন্ত্রণালয় ও বিটিআরসির মাধ্যমে আইনগত ব্যবস্থা গ্রহণ করবে।

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক এ সময় বলেন, অবৈধ সেট টপ বক্স যেগুলো বাজারজাত করা হচ্ছে এবং আমদানি করা হচ্ছে তার বিরুদ্ধে বাংলাদেশ টেলিযোগাযোগ নিয়ন্ত্রণ কমিশন অভিযান আরো জোরদার করবে। বাংলাদেশের নিরাপত্তা স্বার্থে, রাজস্ব আহরণ বৃদ্ধির স্বার্থে, বিদেশে অর্থ পাচার রোধে এবং আমাদের শিল্প, সাহিত্য, সংস্কৃতি ও মূল্যবোধ সংরক্ষণের উদ্দেশ্যে আমরা এ অবৈধ কার্যক্রমের বিরুদ্ধে শক্ত অবস্থানে যাচ্ছি। তথ্য ও সম্প্রচার মন্ত্রণালয় এবং ডাক, টেলিযোগাযোগ ও তথ্যপ্রযুক্তি মন্ত্রণালয় একসাথে মিলে আমরা শক্ত অবস্থান গ্রহণ করছি।

#

ইফতেখার/শফি/রফিকুল/সেলিম/২০২৪/১৮৪০ ঘণ্টা

তথ্যবিবরণী                                                                                                 নম্বর : ৪০১৮

**বাংলাদেশ হলো গোল্ডেন মাইন ফর রিসার্চ**

 **-- স্বাস্থ্যমন্ত্রী**

ঢাকা, ১৯ চৈত্র (২ এপ্রিল):

কোরিয়ার সাথে জয়েন্ট রিসার্চের ব্যাপারে বাংলাদেশের আগ্রহের কথা জানিয়ে স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, জনবহুল দেশ হওয়ায় বাংলাদেশ হল গোল্ডেন মাইন ফর রিসার্চ। বিশেষ করে মলিক্যুলার লেভেল অভ্‌ দ্য ক্যান্সার রিসার্চের জন্য।

আজ সচিবালয়ে স্বাস্থ্যমন্ত্রীর অফিস কক্ষে কোরিয়ার রাষ্ট্রদূত পার্ক ইয়ং-সিক (Park Young-Sik) এর সাথে সাক্ষাৎকালে মন্ত্রী বাংলাদেশ-কোরিয়া যৌথ উদ্যোগে রিসার্চ কার্য পরিচালনা প্রসঙ্গে এ কথা বলেন।

মন্ত্রী বলেন, দেশের স্বাস্থ্যসেবা উন্নয়নের জন্য প্রাইভেট হাসপাতালগুলোকে ইউনিভার্সেল হেলথ্ কেয়ারে অন্তর্ভুক্তিকরণ প্রয়োজন। জরুরি রেসপন্স, ডিজাস্টার ম্যানেজমেন্টসহ জয়েন্ট রিসার্চ চালুতে কোরিয়ার সহযোগিতা এবং মধ্য আয়ের মানুষের জন্য কোরিয়ার সহযোগিতায় আগারগাঁওয়ে ১০০০ শয্যাবিশিষ্ট সুপার স্পেশাল হসপিটাল নির্মাণ উদ্যোগ গ্রহণকে তিনি স্বাগত জানান। পাশাপাশি জাপানের মতো কোরিয়ায়ও বাংলাদেশি নার্স প্রেরণের ব্যবস্থা গ্রহণের প্রত্যাশা ব্যক্ত করেন। এ প্রসঙ্গে তিনি বলেন, জাপানে ইতোমধ্যে ২৫ জন নার্স প্রেরণ করা হয়েছে। আরো ৫০ জন নার্স প্রেরণের জন্য পাইপলাইনে আছেন।

এসময় পার্ক ইয়ং-সিক কমিউনিটি ক্লিনিকের মাধ্যমে বিনামূল্যে চিকিৎসা ও ওষুধ সরবরাহ উদ্যোগ গ্রহণের জন্য সরকারের ভূয়সী প্রশংসা করেন। তিনি স্বাস্থ্যখাতে বাংলাদেশ-কোরিয়ার উত্তরোত্তর সাফল্য কামনা করেন।

স্বাস্থ্য প্রতিমন্ত্রী ডা. রোকেয়া সুলতানাসহ মন্ত্রণালয়ের ঊর্ধ্বতন কর্মকর্তাগণ এসময় উপস্থিত ছিলেন৷

#

পবন/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০১৭

**আসন্ন ঈদুল ফিতর উপলক্ষ্যে শ্রম অসন্তোষসহ যে কোনো**

**অভিযোগ গ্রহণ এবং অভিযোগ নিষ্পত্তি বিষয়ে কন্ট্রোলরুম স্থাপন**

খুলনা, ১৯ চৈত্র (২ এপ্রিল):

আসন্ন ঈদুল ফিতরের পূর্বে বিভাগীয় শ্রম দপ্তর খুলনার অধিক্ষেত্রাধীন শিল্প সেক্টরসমূহের শ্রম পরিস্থিতি স্থিতিশীল রাখার জন্য বেতন-ভাতা-বোনাস, ছুটি ইত্যাদি সংক্রান্ত শ্রম অসন্তোষসহ যে কোনো অভিযোগ গ্রহণ এবং অভিযোগ নিষ্পত্তি বা শ্রম অসন্তোষ নিরসনকল্পে খুলনা বিভাগীয় শ্রম দপ্তরের কন্ট্রোলরুম স্থাপন করা হয়েছে।

আগামী ১০ এপ্রিল পর্যন্ত অফিস চলাকালীন (সকাল নয়টা থেকে বিকাল সাড়ে তিনটা) পর্যন্ত কন্ট্রোলরুম খেলা থাকবে। কন্ট্রোলরুমের নম্বর: ০২৪৭৭৭২৮১০৮, ০২৪৭৭৭২৮১১৩, ০২৪৭৭৭২৮১১৪, ০২৪৭৭৭২৮১১৬ ও ০২৪৭৭৭৭২৮১১০। এছাড়া মোবাইল নম্বর: ০১৭১৬০৯১৩২৪, ০১৭২১৩৮৮০৫০, ০১৭১৫৫৪৯১৭৯, ০১৭১২১৪১৮২৫, ০১৭১৬২১৪০০৯, ০১৯২৯৪৪২৬৫৩. ০১৭৫৯০৪৫৯৩৯, ০১৭১৬২৫২৪৫০, ০১৭৩৯৬৮২৭০৬, ০১৭১৪৫৯৩৩৪৪, ০১৭৬৫৮০১২৯২, ০১৭৫৩৬৬৩৮১৪, ০১৭১৩৯৫৫৬১০ ও ০১৭১৯৫৬৮৬৬৯ মোবাইল নম্বরে বা অন্য কোনো মাধ্যমে যেকোনো ধরনের অভিযোগ, শ্রম অসন্তোষের খবর পাওয়া গেলে, সে সম্পর্কে পরিচালককে অবহিত করতে হবে এবং অভিযোগ নিষ্পত্তি কিংবা শ্রম অসন্তোষ নিরসনকল্পে দ্রুত ব্যবস্থা গ্রহণ করতে হবে।

খুলনা বিভাগীয় শ্রম দপ্তরের এক পত্রের মাধ্যমে এসকল তথ্য জানানো হয়েছে।

#

সুলতান/শফি/রফিকুল/সেলিম/২০২৪/১৮২০ ঘণ্টা

তথ্যবিবরণী                                                                                                 নম্বর : ৪০১৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৯ চৈত্র (২ এপ্রিল):

           স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ১৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ২৬ শতাংশ। এ সময় ৩৪২ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৬ হাজার ৯১৪ জন।

                                                     #

দাউদ/শফি/রফিকুল/সেলিম/২০২৪/১৭৫০ ঘণ্টা

তথ্যবিবরণী                                                                                             নম্বর : ৪০১৫

**অটিজম বৈশিষ্ট্যসম্পন্ন ব্যক্তিদের জীবনমান উন্নয়নে সরকার কাজ করছে**

 **---সমাজকল্যাণ মন্ত্রী**

ঢাকা, ১৯ চৈত্র, (২ এপ্রিল) :

সমাজকল্যাণ মন্ত্রী ডা. দীপু মনি বলেছেন, অটিজম বৈশিষ্ট্যসম্পন্ন ব্যক্তিরা সমাজের অবিচ্ছেদ্য অংশ। তাদের জীবনমান উন্নয়নে সরকার কাজ করছে।

মন্ত্রী আজ রাজধানীর বঙ্গবন্ধু আন্তর্জাতিক সম্মেলন কেন্দ্রে ‘১৭তম বিশ্ব অটিজম সচেতনতা দিবস ২০২৪’ উপলক্ষ্যে আয়োজিত অনুষ্ঠানে প্রধান অতিথির বক্তব্যে এসব কথা বলেন।

সমাজকল্যাণ মন্ত্রণালয়ের সচিব মোঃ খায়রুল আলম সেখের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন, সমাজকল্যাণ মন্ত্রণালয় সম্পর্কিত সংসদীয় স্থায়ী কমিটিরি সভাপতি আ ফ ম রুহুল হক ।

মন্ত্রী বলেন, অটিজম বিষয়ক সচেতনতা সমাজের প্রতিটি ব্যক্তির মাঝে ছড়িয়ে দিতে হবে। অটিজম বৈশিষ্ট্যসম্পন্ন ব্যক্তিরাও যে দেশের অন্যান্য নাগরিকে মতো সমান অধিকার ও সম্মান পায় সে দৃষ্টিভঙ্গি তৈরি করতে হবে। তাদের যথাযথ পরিচর্যা, প্রশিক্ষণ দিয়ে কর্মের ব্যবস্থা করার মাধ্যমে তাদেরকে সমাজে টিকে থাকার মতো সক্ষম করতে হবে।

অটিজম বিষয়ে সচেতনতা তৈরি ও প্রাথমিক জ্ঞান বিষয়ে তথ্য প্রযুক্তির ব্যবহার প্রসঙ্গে মন্ত্রী বলেন, আমরা তথ্যের অবাধ প্রবাহের যুগে বাস করছি। ইন্টারনেটের ওপেন সোর্সের মাধ্যমে আমরা অটিজমসহ স্নায়ুবিক অন্যান্য ডিজঅর্ডার সম্পর্কে জেনে সচেতন হতে পারি। সরকারের বিভিন্ন প্রতিষ্ঠান, অটিজম বিষয়ক গবেষক, চিকিৎসকের বাইরেও ব্যক্তিগত বা সামাজিক উদ্যোগের মাধ্যমে আমরা এ বিষয়ে সচেতনতা তৈরি করতে পারি। একটি শিশুর বিকাশের প্রথম দিকেই যদি বাবা মা বা তার অভিভাবক বুঝতে পারে তার শিশুটির স্নায়ুবিক প্রতিবন্ধিতা রয়েছে তাহলে তার চিকিৎসা, পরিচর্যা, জীবন ধারণ ও বেড়ে উঠা অনেক সহজ হবে। অটিজম বা স্নায়ুবিক প্রতিবন্ধিতা নিয়ে সমাজে প্রচলিত বিভিন্ন কুসংস্কার থেকেও তারা রেহাই পাবে।

মন্ত্রী এনডিডি ও অটিজম বৈশিষ্ট্যসম্পন্ন ব্যক্তির কল্যাণে সরকারের বিভিন্ন কর্মসূচি সম্পর্কে আলোকপাত করতে গিয়ে বলেন, তাদের  চিকিৎসায়  এনডিডি ট্রাস্ট হতে বিশেষ অনুদান প্রদান করা হচ্ছে, এনডিডি শিশু ও ব্যক্তির মাতা-পিতা ও কেয়ারগিভারদের প্রশিক্ষণ প্রদান করা হচ্ছে, অটিজম সনাক্তকরণ ও মাত্রা নিরূপণের জন্য ‘স্মার্ট অটিজম বার্তা’ ও  ‘বলতে চাই’ নামক এপস তৈরি করা হয়েছে। এনডিডি ব্যক্তিদের সনাক্তকরণে আধুনিক স্ক্রিনিং টুলস প্রণয়নের কাজ চলমান রয়েছে। এনডিডি বৈশিষ্ট্যসম্পন্ন শিশু ও ব্যক্তিদের স্বাস্থ্য সুরক্ষা নিশ্চিতকল্পে ‘বঙ্গবন্ধু সুরক্ষা বীমা’ চালু করা হয়েছে, এনডিডি এর সাথে সংশ্লিষ্ট স্কুল/ প্রতিষ্ঠানসমূহ ডিজিটাল পদ্ধতিতে মনিটরিং এবং সেবা প্রদান করা হচ্ছে,  এনডিডি ব্যক্তিদের জন্য জব ফেয়ার এর আয়োজন করে  কর্মে প্রবেশের সুযোগ সৃষ্টি করা হচ্ছে, সামাজিক সচেতনতা বৃদ্ধির জন্য স্কুল, কলেজ, বিশ্ববিদ্যালয়ে ও স্থানীয় পর্যায়ে এনডিডি গুডউইল এম্বাসেডর নিয়োগ করা হচ্ছে।

সরকারের পাশাপাশি বেসরকারি ও ব্যক্তি উদ্যোগে অটিজম নিয়ে কাজ করলে এ বিষয়ে সচেতনতার পাশাপাশি তাদের জীবন আরো সহজ হবে বলে মন্ত্রী আশাবাদ ব্যক্ত করেন।

এর আগে মন্ত্রী অটিজম বিষয়ে কাজের স্বীকৃতি হিসেবে পাঁচ ক্যাটেগরিতে পুরস্কারের জন্য মনোনীত ১৩ ব্যক্তি ও প্রতিষ্ঠানের হাতে সম্মাননা ক্রেস্ট ও সনদ তুলে দেন ও নীল বাতি প্রজ্বলন করেন।

অনুষ্ঠানের শেষে অটিজম বৈশিষ্ট্যসম্পন্ন ব্যক্তি ও শিশুদের পরিবেশনায় মনোজ্ঞ সাংস্কৃতিক অনুষ্ঠান অনুষ্ঠিত হয়। এ বছর দিবসটির প্রতিপাদ্য ছিল, ‘সচেতনতা-স্বীকৃতি-মূল্যায়ন: শুধু বেঁচে থাকা থেকে সমৃদ্ধির পথে যাত্রা ।’

#

জাকির/শফি/রফিকুল/আব্বাস/২০২৪/১৭৫৩ ঘণ্টা

তথ্যবিবরণী নম্বর: ৪০১৪

এসিল্যান্ডদের বেসিক ভূমি ব্যবস্থাপনা কোর্সের সমাপন অনুষ্ঠান

**আন্তরিকতা ও ভালো ব্যবহারের মাধ্যমে ভূমিসেবা দিতে হবে**

 **-ভূমিমন্ত্রী**

**ঢাকা**, ১৯ চৈত্র **( ২ এপ্রিল):**

 ভূমিমন্ত্রী নারায়ন চন্দ্র চন্দ আন্তরিকতা ও ভালো ব্যবহারের মাধ্যমে ভূমিসেবা গ্রহীতাদের সেবা দেওয়ার জন্য এসিল্যান্ডদের প্রতি নির্দেশ দিয়েছেন। এছাড়া, তিনি ভূমিসেবা গ্রহীতাদের সমস্যার কথা মনোযোগ দিয়ে শুনে পরামর্শ দেওয়ারও নির্দেশ দেন।

 গতকাল ভুমিমন্ত্রী রাজধানীর নীলক্ষেতে ভূমি প্রশাসন প্রশিক্ষণ কেন্দ্রে অনুষ্ঠিত ৩৬ ও ৩৭তম বেসিক ভূমি ব্যবস্থাপনা কোর্স-এর সমাপনী ও সনদপত্র বিতরণ অনুষ্ঠানে প্রধান অতিথির বক্তৃতায় এসব কথা বলেন। এসময় ভূমি সচিব মোঃ খলিলুর রহমান উপস্থিত ছিলেন।

 ভূমিমন্ত্রী সরকার নির্ধারিত ন্যায্য ফি এর বিনিময়ে যথাযথ সময়ের মধ্যেই যেন সেবাগ্রহীতা নামজারি সেবা গ্রহণ করতে পারেন সে ব্যাপারে গুরুত্বারোপ করেন। তিনি বলেন, একজনের জমি যেন অন্য কেউ অবৈধভাবে নামজারি করতে না পারে সে দিকে এডিল্যান্ডের দৃষ্টি রাখতে হবে। সরকারি ও খাসজমি রক্ষায় সর্বদা সতর্ক থাকার জন্যও তাঁদের গুরুত্বপূর্ণ ভূমিকা পালন করতে হবে।

 ভূমি প্রশাসন প্রশিক্ষণ কেন্দ্রের পরিচালক মোঃ আরিফের সভাপতিত্বে ভূমি মন্ত্রণালয় ও ভূমি প্রশাসন প্রশিক্ষণ কেন্দ্রের কর্মকর্তাগণ অনুষ্ঠানে উপস্থিত ছিলেন।

#

নাহিয়ান/কামরুজ্জামান/ফাতেমা/রবি/সাজ্জাদ/মাসুম/২০২৪/১৫৫২ ঘণ্টা

তথ্যবিবরণী নম্বর : ৪০১৩

**ময়মনসিংহে বিশ্ব অটিজম সচেতনতা দিবস পালিত**

ময়মনসিংহ, ১৯ চৈত্র (২ এপ্রিল):

 ‘সচেতনতা- স্বীকৃতি- মূল্যায়ন: শুধু বেঁচে থাকা থেকে সমৃদ্ধির পথে যাত্রা’ এই প্রতিপাদ্যকে সামনে রেখে ময়মনসিংহে ১৭তম বিশ্ব অটিজম সচেতনতা দিবস ২০২৪ পালিত হয়েছে। ময়মনসিংহ জেলা প্রশাসন ও জেলা সমাজসেবা কার্যালয়ের যৌথ আয়োজনে এ দিবস পালন উপলক্ষ্যে বর্ণাঢ্য র‌্যালি, আলোচনা সভা ও পুরস্কার বিতরণী অনুষ্ঠিত হয়।

        আজ বাংলাদেশ জাতীয় সমাজকল্যাণ পরিষদ, জাতীয় প্রতিবন্ধী উন্নয়ন ফাউন্ডেশন এবং এনডিপি সুরক্ষা ট্রাস্টের সহযোগিতায় ময়মনসিংহ জেলা সমাজসেবা কমপ্লেক্সে আলোচনা সভার আয়োজন করা হয়। আলোচনা সভায় বিভাগীয় সমাজসেবা কার্যালয়ের পরিচালক মোহাম্মদ গোলাম মোস্তফা প্রধান অতিথি হিসেবে উপস্থিত ছিলেন।

           আলোচনা সভায় জানানো হয়, ময়মনসিংহ জেলায় অটিজম আক্রান্ত শিশু/ব্যক্তির সংখ্যা ৩ হাজার ৫০৭ জন। ২০২৩-২৪ অর্থবছরে ময়মনসিংহ জেলায় ১ লাখ ২ হাজার ৮১০ জন প্রতিবন্ধীকে সুবর্ণ কার্ড, ভাতা, ঋণ ও উপবৃত্তিসহ প্রদত্ত সুবিধা প্রদান করা হয়েছে। ১ লাখ ১৮ হাজার ৮০৭ জন প্রতিবন্ধীকে মাসিক ৮৫০ টাকা হারে প্রতিবন্ধী ভাতা প্রদান করা হয়। ২০২৩-২৪ অর্থবছরে নিউ ডেভেলপমেন্টাল প্রতিবন্ধী সুরক্ষা ট্রাস্টের মাধ্যমে ৮৩ জন প্রতিবন্ধীকে ১০ হাজার টাকা করে এককালীন মোট ৮ লাখ ৩০ হাজার টাকা আর্থিক অনুদান প্রদান করা হয়।

          ময়মনসিংহ জেলা সমাজসেবা কার্যালয়ের উপপরিচালক আব্দুল কাইয়ুমের সভাপতিত্বে অনুষ্ঠানে আরো উপস্থিত ছিলেন দপ্তরের কর্মকর্তা কর্মচারীগণ, অটিজম আক্রান্ত শিশু ও তাঁদের অভিভাবকগণ এবং গণমাধ্যম ব্যক্তিবর্গ।

           আলোচনা শেষে শিশুদের মাঝে পুরস্কার বিতরণ করা হয়।

#

হুদা/কামরুজ্জামান/ফাতেমা/রবি/সাজ্জাদ/আসমা/২০২৪/১৫২৮ঘণ্টা

তথ্যবিবরণী নম্বর: ৪০১২

**বেসরকারি শিক্ষা প্রতিষ্ঠানসমূহের শিক্ষক-কর্মচারীগণের মার্চ মাসের**

**বেতন-ভাতার সরকারি অংশের চেক হস্তান্তর**

**ঢাকা**, ১৯ চৈত্র **( ২ এপ্রিল):**

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীগণের মার্চ মাসের বেতন-ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক পিএলসি, প্রধান কার্যালয়ে এবং জনতা ও সোনালী ব্যাংক পিএলসি, স্থানীয় কার্যালয়ে হস্তান্তর করা হয়েছে।

 আগামী ৯ এপ্রিল পর্যন্ত সংশ্লিষ্ট শাখা ব্যাংক হতে মার্চ মাসের বেতন-ভাতার সরকারি অংশ উত্তোলন করা যাবে।

 মাধ্যমিক ও উচ্চ শিক্ষা অধিদপ্তর আজ এক সংবাদ বিজ্ঞপ্তির মাধ্যমে এ তথ্য জানিয়েছে।

#

বিপুল/কামরুজ্জামান/ফাতেমা/রবি/সাজ্জাদ/মাসুম/২০২৪/১২৪৫ ঘণ্টা